En liten (3-4,5 millimeter), brun bladbille med reduserte dekkvinger. Antennene er nokså kraftige, rundt halvparten så lange som kroppen, leddene noe uregelmessige. Palpene (munnfølerne) er uvanlig store, slik at arten overfladisk kan minne om enkelte køllebiller (Pselaphinae). Hodet er firkantet med ganske små fasettøyne som sitter i forhjørnene. Pronotum er kort, trapesformet, betydelig innbuktet foran. Dekkvingene dekker bare rundt halve bakkroppen og spriker i midten, og har radvis ordnede, uregelmessig formede groper.